มันนี่ทูเดย์
บาทอ่อนค่าสุดในรอบ 6 ปีครึ่ง
24 ก.ย. 2558

บาทอ่อนค่าสุดในรอบ 6 ปีครึ่ง
ฝ่ายค้าเงินตราต่างประเทศ ธนาคารพาณิชย์ ระบุว่า ค่าเงินบาทเมื่อวันที่ 23 ก.ย. อ่อนค่าสุดในรอบ 6 ปีครึ่ง เปิดตลาดที่ระดับ 36.07 บาท/เหรียญสหรัฐ ปรับตัวอ่อนค่าจากระดับปิดตลาดวันก่อนหน้าที่ 36.02 บาท/เหรียญสหรัฐ และปิดตลาดที่ 36.18 บาท/เหรียญสหรัฐ โดยระหว่างวันเคลื่อนไหวระหว่าง 36.06-36.19 บาท/เหรียญสหรัฐ เป็นไปตามแนวโน้มค่าเงินในภูมิภาค หลังจากค่าเงินเหรียญสหรัฐแข็งค่าขึ้น
ทั้งนี้ นักลงทุนคาดการณ์ว่าธนาคารกลางสหรัฐ (เฟด) จะปรับขึ้นดอกเบี้ยนโยบายอย่างน้อย 1 ครั้งภายในปีนี้ นอกจากนี้เงินเหรียญสหรัฐยังได้รับแรงหนุนจากตัวเลขเศรษฐกิจของจีนที่ออกมาค่อนข้างน่าผิดหวัง แนวโน้มเงินบาทวันนี้ยังคงอ่อนค่าต่อเนื่อง และหากเคลื่อนไหวอ่อนค่ากว่า 36.25 บาท/เหรียญสหรัฐ จะถือว่าอ่อนค่าสุดในรอบ 9 ปี
ธนาคารแลนด์ฯ ร่วมให้กู้เอสเอ็มอี
นางสุธารทิพย์ พิสิฐบัณฑูรย์ รองกรรมการผู้จัดการ กลุ่มสินเชื่อ ธนาคารแลนด์ แอนด์ เฮ้าส์ เปิดเผยว่า ธนาคารได้ร่วมลงนามบันทึกข้อตกลงใน “โครงการสินเชื่อดอกเบี้ยต่ำ” เพื่อเป็นเงินทุนหมุนเวียนแก่ผู้ประกอบการวิสาหกิจขนาดกลางและขนาดย่อม หรือเอสเอ็มอี กับธนาคารออมสิน วงเงิน 1 แสนล้านบาท โดยธนาคารจะคิดอัตราดอกเบี้ยเงินกู้ คงที่ 4% ต่อปี ระยะเวลากู้สูงสุดไม่เกิน 7 ปี เพื่อช่วยเหลือผู้ประกอบการเอสเอ็มอีให้สามารถเข้าถึงแหล่งเงินทุนดอกเบี้ยต่ำ ตามนโยบายการขับเคลื่อนเศรษฐกิจของรัฐบาล